Diari Oficial de la Generalitat Valenciana


Sumari del DOGV 7928, del 30-11-2016 (2016/8917)

RESOLUCIÓ de 24 d'octubre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 30/15-AIA Guadassuar.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7928

Data del DOGV
:   30-11-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8917


Data del document
:   24-10-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 24 d'octubre de 2016, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 30/15-AIA Guadassuar. [2016/8917]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 30/15-AIA Guadassuar.  
  
«Declaració d'impacte ambiental  
Expedient: 30/2744-BSL.  
Títol: Llicència municipal per al centre recreatiu, esportiu i d'oci Circuit de la Ribera a Guadassuar (València).  
Promotor: Car Track Events, SL.  
Autoritat substantiva: Ajuntament de Guadassuar (llicència municipal).  
Localització: parcel·la 26, polígon 28, terme municipal de Guadassuar (València).  
  
Projecte presentat.  
Car Tracks Events, SL promou la construcció d'un centre esportiu automobilístic en la parcel·la 26, polígon 28 de Guadassuar (València), de 255.059 m² de superfície cadastral. Com que es tracta d'una parcel·la situada en sòl no urbanitzable, s'ha tramitat la preceptiva declaració d'interés comunitari del projecte, previ a l'obtenció de llicència ambiental municipal. Com a resultat d'aquesta, es desvinculen de l'activitat la subparcel·la h, la subparcel·la i, i la zona de protecció de les carreteres CV-525 i CV-522.  
D'acord amb el projecte i la resolució de concessió de la DIC, aquest centre esportiu albergarà els circuits destinats a la pràctica d'esports de motor, una escola de conducció per a xiquets i adults i les seues instal·lacions associades:  
- Un circuit principal, amb recobriment asfàltic que proporcione adherència als pneumàtics.  
- Un circuit de car-cross, de terra.  
- Un conjunt d'educació viària consistent en un circuit infantil i un circuit per a l'escola de conducció, ambdós asfaltats.  
- Edificis. Per a la gestió de les instal·lacions, es comptarà amb: un edifici principal (gestió i serveis del circuit: oficina, neteja-vestuari, botiga, cafeteria i zona de manteniment); dos edificis de boxs (un d'ells, rehabilitant la nau agrícola existent); una caseta de control d'accessos; caseta-quiosc. Es construirà també el paddock i la zona d'aparcament.  
  
- Es dotarà la instal·lació amb una xarxa de sanejament i depuració, xarxa de pluvials, xarxa d'aigua potable i reg i subministrament d'energia elèctrica.  
- La superfície lliure de la parcel·la es destinarà a jardins i en part mantindrà l'ús agrícola (perímetre i extrems sud i nord) per a millorar la integració de l'activitat, mitjançant la plantació de cítrics.  
La parcel·la confronta a l'est amb la carretera CV-525, des de la qual té accés a través d'una rotonda d'intersecció de l'anterior amb la CV-522. Està projectada l'ampliació a 6 m d'ample entre l'embocadura de la intersecció situada en la carretera CV-522 i l'accés a la parcel·la, per a permetre la doble circulació i limitar les possibilitats de congestió en les carreteres. S'habilitarà un accés secundari d'emergències en el camí d'Algepsars i una eixida d'emergències al nord de la parcel·la. Aquestes mesures s'adopten de conformitat amb allò que s'ha exigit per l'òrgan competent en matèria de carreteres i pel competent en matèria d'ordenació territorial (i risc d'inundació), segons els informes emesos en el si del tràmit de DIC.  
El subministrament d'energia elèctrica es realitzarà mitjançant una línia de mitjana tensió connectada al transformador situat en la parcel·la contigua (parcel·la 122 del polígon 21). La línia elèctrica que creua la parcel·la es desvia pel perímetre interior d'aquesta, sense afectar la zona de protecció de la carretera contigua. S'hi inclou una còpia del projecte de desviació, en l'àmbit de la parcel·la, d'aquesta línia elèctrica, denominada L-02 Molí Vell de la ST Banifaio, el titular de la qual és Iberdrola Distribución Eléctrica, SAU. Per al subministrament de combustible, es disposarà d'un depòsit de 3.000 l en l'edifici principal, en la zona de magatzem de vehicles de lloguer.  
La parcel·la compta amb drets d'ús d'aigua de la Séquia Real del Xúquer i aquesta ha acordat accedir a l'ús recreatiu del cabal. Per al consum humà, s'ha previst la instal·lació d'una planta potabilitzadora amb capacitat suficient per al consum estimat. De forma temporal, es preveu instal·lar un depòsit fix per a aigua de consum humà, que l'omplirà una empresa autoritzada i que s'utilitzarà com a sistema de suport, una vegada funcione el sistema de potabilització. Per a reg i neteja s'emprarà en part la dotació de reg existent, l'aigua generada en les instal·lacions (després de la depuració) i l'aigua de pluja arreplegada en la xarxa de pluvials.  
La xarxa de recollida d'aigües pluvials i residuals compta amb diversos sistemes de depuració. La xarxa d'aigües pluvials del circuit té separadors d'hidrocarburs anteriors a l'abocament o reutilització d'aquestes aigües, que s'emmagatzemaran en la bassa prevista en la parcel·la. Les aigües fecals de tots els serveis sanitaris es conduiran a una estació depuradora de tipus biològic per oxidació total, dissenyada per a 60 habitants equivalents i que comptarà amb un separador previ de greixos i olis, i s'utilitzarà l'aigua depurada per a reg. Els llots i residus generats es lliuraran a una empresa autoritzada per a la seua gestió. Complementàriament, es comptarà amb una xarxa de recollida d'aigües hidrocarburades, procedents d'aquelles zones on puguen produir-se abocaments ocasionals d'hidrocarburs (zona de boxs i taller). Aquesta xarxa disposarà de separadors d'hidrocarburs, situats abans de la seua connexió amb l'estació depuradora esmentada. No es preveuen abocaments a canals o barrancs.  
Els residus generats es lliuraran a una empresa autoritzada per a la seua adequada gestió.  
El perímetre de la parcel·la comptarà amb una tanca perimetral i tancament vegetal, almenys, en els trams contigus amb la carretera i zones d'integració visual.  
L'execució del projecte inclou bàsicament l'adequació i la millora dels accessos existents, moviments de terra, regularització del terreny, instal·lació de xarxes de drenatge i de recollida d'aigües, creació de les pistes, construcció i adequació d'edificacions, tancament de la parcel·la, enjardinament i plantació de cítrics i creació de motes.  
  
Tramitació administrativa  
Amb data 25 de març de 2015, es va rebre del Servei Territorial d'Urbanisme de València l'expedient de DIC de l'actuació descrita, el qual incloïa:  
- Document tècnic descriptiu de l'actuació.  
- Document ambiental.  
- Estudi d'integració paisatgística.  
- Annexos: estudi acústic i estudi d'inundabilitat.  
- Informes sectorials emesos en el si de la tramitació de la DIC.  
  
Per la seua relació amb el present expedient, se citen alguns dels informes emesos:  
- En data 23 de març de 2015, la Secció Forestal assenyala que «no hi ha afectació a cap de les vies pecuàries legalment classificades en aquest terme municipal».  
- En data 26 de març de 2015, la Secció Forestal assenyala que «la parcel·la 26 del polígon 28 del municipi de Guadassuar és una parcel·la d'ús agrícola no classificada com a sòl forestal».  
- En data 31 de març de 2015, la Direcció Territorial de València de la Conselleria de Presidència i Agricultura, Pesca, Alimentació i Aigua informa que «aquesta actuació no té relació amb l'activitat agrícola de les parcel·les i no presenta en principi influències negatives sobre la preservació dels valors agraris de la zona» i «no s'oposa a la DIC».  
  
- En data 1 d'abril de 2015, el Servei Territorial de Medi Ambient informa en relació amb la normativa del PORN de la conca hidrogràfica de l'Albufera, indicant que l'activitat (equipaments socioculturals i esportius) resulta autoritzable i que «fora de l'àmbit del PN, és aplicable la normativa sectorial urbanística i mediambiental vigent, i l'expedient pot per tant continuar la seua tramitació de conformitat amb allò que s'ha establert en la seua legislació reguladora [...]».  
- En data 24 d'abril de 2015, el Servei d'Infraestructures Turístiques informa que «no hi ha cap objecció a la sol·licitud de DIC de la parcel·la proposada vista la compatibilitat d'aquesta amb els criteris establerts en la LOTUP. No obstant això, s'haurà de tenir en compte [?] que les actuacions que es duguen a terme tinguen suficients recursos hídrics, a més de preservar qualsevol element que influïsca o puga influir en l'activitat turística del municipi».  
- En data 14 de maig de 2015, el Servei Territorial de Medi Ambient emet un informe en matèria de contaminació acústica en què es conclou que «una vegada revisat el contingut de l'estudi acústic remés, es considera que la documentació s'ajusta al contingut establert en el Decret 104/2006, de 14 de juliol, de planificació i gestió en matèria de contaminació acústica, i respecta els objectius de qualitat establits en la Llei 7/2002, de 3 de desembre».  
- En data 17 de setembre de 2015, la Direcció General de Cultura i Patrimoni informa que «no hi ha afectació al patrimoni cultural en cap de les seues manifestacions, per la qual cosa, de conformitat amb els informes dels serveis tècnics, s'emet un informe favorable als efectes patrimonials establerts en l'article 11 de la Llei 4/1998, d'11 de juny [...]»:  
  
En data 19 de juny de 2015, el comissari d'Aigües remet un escrit en el qual s'assenyala que «en l'entorn de l'actuació no es localitza cap canal o barranc» (apartat 1. Afectació a DPH o a les seues zones de servitud i policia); «segons l'ordenació proposada, en la zona de flux preferent no es preveu cap construcció per la qual cosa no suposaria incidència en el règim de corrents. Pel que fa a la zona inundable correspon a la Conselleria d'Infraestructures, Territori i Medi Ambient pronunciar-se sobre la conveniència de l'actuació d'acord amb la normativa del PATRICOVA» (apartat 2. Incidència en el règim de corrents); enuncia la previsió de subministrament d'aigua potable per pou o camió cisterna i de reg mitjançant els drets que tenen les parcel·les (apartat 3. Disponibilitat de recursos hídrics); «s'emet un informe favorable a la DIC».  
  
- Resolució de 7 de gener de 2016, del director general d'Ordenació del Territori, Urbanisme i Paisatge, per la qual s'aprova l'estudi d'inundabilitat de la DIC, «en considerar prou complides les previsions contingudes en el PATRICOVA». Aquesta resolució, que modifica el PATRICOVA, es basa en l'estudi d'inundabilitat realitzat; considera adequats els càlculs hidrològics i hidràulics i les cartografies finals de l'estudi; estableix les mesures a implementar en el projecte per a pal·liar un possible risc geomorfològic, el qual es justifica és poc previsible i s'emmarquen dins del costat de la seguretat i tenen caràcter preventiu.  
  
- En data 13 de gener de 2016, el Servei d'Infraestructura Verda i Paisatge emet un informe favorable a l'estudi d'integració paisatgística elaborat per a la DIC, encara que assenyala que s'ha d'emetre un nou informe previ a l'inici de les obres, per a valorar els canvis que es produïsquen en el projecte.  
  
Considerant que el projecte podria tenir efectes significatius sobre el medi ambient que no han pogut ser valorats prou en el tràmit d'avaluació d'impacte ambiental simplificada, es va emetre resolució d'aquesta direcció general de data 5 d'octubre de 2015, segons la qual «el projecte de centre recreatiu, esportiu i d'oci per a la pràctica d'esports de motor Circuit de la Ribera a Guadassuar, ha de sotmetre's a una avaluació d'impacte ambiental ordinària», d'acord amb el que estableix l'article 47.2.a de la Llei 21/2013, de 9 de desembre. La resolució va ser notificada als interessats en el procediment. Inclou com a annex el document de determinació de l'abast de l'estudi d'impacte ambiental.  
  
Mitjançant un acord de la comissió territorial d'11 de març de 2016, es va aprovar la declaració d'interés comunitari per a centre recreatiu, esportiu i d'oci: circuit per a la pràctica d'esports de motor Circuit de la Ribera.  
Després d'haver sol·licitat la llicència municipal davant l'Ajuntament de Guadassuar, s'ha remés l'expedient per a la seua avaluació ambiental. Amb data 6 de juliol de 2016, ha tingut entrada l'esmentat expedient que inclou:  
- Documentació tècnica de l'expedient: projecte bàsic i d'execució; projecte d'activitat; projecte de modificació de L/20 kV.  
- Documentació ambiental: estudi d'impacte ambiental, estudi d'integració paisatgística, estudi d'inundabilitat.  
- Còpia de l'expedient administratiu municipal, que inclou els informes municipals i sectorials demanats i al·legacions rebudes.  
En l'esmentat expedient consta l'acreditació de la informació pública del projecte mitjançant anunci en el BOP (16.05.2016), en el tauler municipal d'edictes (10.05.2016) i notificació als veïns. Com s'ha indicat, davant de l'ajuntament s'han presentat diverses al·legacions al projecte. En aquestes s'al·lega falta de justificació de subministrament d'aigua potable; inoperància de les mesures correctores de l'impacte sonor propostes; risc d'abocaments i contaminació del sòl; inexistència d'alternatives d'ubicació; qüestionen la generació d'ocupació derivada de l'actuació; manifesten que hi ha risc de vulnerabilitat d'aqüífers i risc d'inundació constatat; insuficiència de l'estudi d'integració paisatgística; i en resum, se sol·licita la desestimació de la sol·licitud de llicència municipal. Consta també la contestació del promotor a les al·legacions, referida a les qüestions indicades.  
  
Sol·licitat a l'òrgan competent en matèria de paisatge el pronunciament definitiu sobre el projecte, amb data 1 d'agost de 2016 s'ha rebut una còpia de l'informe de 29 de juliol de 2016, del Servei d'Infraestructura Verda i Paisatge.  
  
Consideracions ambientals  
L'actuació es promou al nord del terme municipal de Guadassuar, en una zona que confronta a l'est amb Algemesí i al nord amb Carlet i Alginet. Es tracta d'un àmbit agrícola travessat per diverses infraestructures de transport (carreteres i ferrocarril d'alta velocitat), agrícoles (Séquia Reial del Xúquer, infraestructures de reg, camins agrícoles, línies elèctriques) i amb uns quants polígons d'ús industrial. El riu Magre discorre pel sud-oest. No s'observa l'existència d'espais protegits o enclavaments naturals d'interés en aquest entorn.  
Es disposa d'una parcel·la de grans dimensions d'ús agrícola que ha estat dedicada a cultius hortícoles de regadiu, presentant en l'actualitat espècies ruderals. La parcel·la, situada en la plana al·luvial del riu Magre, presenta escàs pendent decreixent cap al sud, la qual cosa evitarà realitzar grans moviments de terres. No es preveu afectació sobre vegetació natural, en tractar-se d'una parcel·la agrícola, ni sobre fauna d'interés, atés que les espècies existents en la zona són de marcat caràcter antròpic.  
L'àmbit del pla d'ordenació de recursos naturals de la conca hidrogràfica de l'Albufera inclou la parcel·la objecte del projecte. D'acord amb la normativa vigent en aquest àmbit, l'actuació resulta autoritzable, ja que consisteix en equipament esportiu. En tot cas resulta aplicable la normativa sectorial urbanística i mediambiental. El parc natural de l'Albufera es troba situat a més de 5 km de la instal·lació. A l'est i escassos 100 m de la parcel·la, discorre en sentit sud-nord la Séquia Reial del Xúquer i al sud, la Séquia del Comte, en sentit oest-este. No se situen en l'entorn altres espais naturals protegits o altres elements naturals d'interés que per les seues característiques i les de l'actuació puguen veure's afectats. No s'estima que l'actuació puga afectar hàbitats o espècies de fauna d'interés.  
El traçat de la CV-525 coincideix amb la via pecuària Vereda de Sueca. S'indica que la distància a la carretera serà la disposada en matèria de carreteres. No s'afectarà per tant l'esmentada via pecuària.  
L'Alqueria Borrero o Tortosa, inclosa en el Catàleg de béns i espais protegits com bé de rellevància local del pla general, se situa al nord de la parcel·la considerada. El seu entorn de protecció està ajustat en el pla general al parcel·lari i no afecta la parcel·la, que estarà en tot cas ocupada per cultius en l'àmbit més pròxim al BRL. Considerant que no hi ha afectació al patrimoni cultural en cap de les seues manifestacions, la Direcció General de Cultura i Patrimoni, en data 17 de setembre de 2015, va emetre un informe favorable als efectes establits en l'article 11 de la Llei 4 1998, d'11 de juny.  
  
Segons justifica el promotor, l'estudi previ d'alternatives va considerar com viables les comarques de la Ribera Alta i Ribera Baixa. Baixa. Estudiades diverses localitzacions, es van descartar per no complir els requisits mínims per a l'activitat, considerant la necessitat d'una parcel·la de grans dimensions, escàs relleu i allunyada de nuclis urbans que puguen acusar les molèsties potencials. Amb relació a les alternatives de disseny, s'ha adoptat una solució que compleix les condicions establertes en la resolució de DIC, la qual arreplega les condicions establertes pels òrgans amb competència sectorial que han intervingut en aquesta.  
La distància al nucli urbà de població més pròxim (Alginet) és superior als 2,5 km, estant al seu torn el polígon industrial més pròxim a més de 1,5 km. La zona alberga edificació dispersa, encara que no de forma rellevant. La CV-525 (que discorre pel límit nord-est de la parcel·la) junt amb el ferrocarril (traçat nord-sud a l'est de la parcel·la), constitueixen en si focus sonors preexistents i en el cas del ferrocarril, suposa una barrera física a la propagació del so en aquesta direcció, en discórrer a cota superior a la del circuit. L'edificació habitada més pròxima (coneguda com a casa Viciano), s'ha identificat en direcció nord, en la vora contrària de la CV-525.  
D'acord amb la cartografia del PATRICOVA i del SNCZI del Ministeri de Medi Ambient, la parcel·la presenta risc d'inundació. Açò ha comportat la realització d'un estudi específic en matèria d'inundabilitat. Mitjançant Resolució de 14 de desembre de 2015, del director general d'Ordenació del Territori, Urbanisme i Paisatge, s'aprova l'estudi d'inundabilitat de la DIC Circuit de la Ribera en la parcel·la 26 del polígon 28 de Guadassuar (València), en considerar-se prou complides les previsions contingudes en el PATRICOVA [?]. Aquest estudi d'inundabilitat, i també l'esmentada resolució, inclouen certes condicions a complir en l'execució del projecte, que han sigut incorporades al mateix, i també l'elaboració i aplicació d'un pla d'emergències.  
  
S'ha elaborat un estudi d'integració paisatgística per a la integració visual de l'actuació en el seu entorn. Aquest ha sigut actualitzat per a adaptar-lo a les mesures preventives derivades de l'estudi acústic i dels informes sectorials emesos. En aquest sentit, es plantarà una tanca de ciprers en el límit amb la CV-525 (a distància tal que es respecte la zona de protecció); les motes es revegetaran amb espècies herbàcies entapissants; es dissimularan les pantalles acústiques amb colors d'acord amb l'entorn; la zona que queda lliure d'actuació, i en particular la franja entre el tancament i la carretera, es plantarà amb cítrics i fruiters (paisatge tradicional de la zona); en el límit sud es plantaran espècies arbòries que reduïsquen la visibilitat des de la CV-522 i el camí Algepsars.  
  
Durant les obres, les afectacions ambientals generades estaran relacionades amb els moviments de terra i trasbals de maquinària i material i equips. S'incorporen les mesures preventives necessàries per a evitar la pols i soroll causat per aquestes. No es preveuen molèsties rellevants, donat el caràcter agrícola de la zona i la seua bona accessibilitat. Una vegada acabades, es retiraran les restes d'obra i residus i es gestionaran adequadament.  
En la fase de funcionament, les potencials afeccions ambientals estaran relacionades amb el seu ús, que generarà soroll i gasos degut a la circulació de vehicles a alta velocitat, risc d'abocaments derivat del manteniment i circulació de vehicles de motor i generació de residus.  
  
En relació a la pols generada per l'activitat del circuit, s'ha previst la instal·lació d'una xarxa de reg per aspersió al llarg d'aquest. Aquest tipus de sistemes, d'acord amb la reglamentació vigent té una certa probabilitat de proliferació i dispersió de legionel·la, per la qual cosa han d'adoptar-se mesures preventives i de control específiques.  
S'han previst sistemes de recollida d'aigües pluvials contaminades i aigües residuals i el seu tractament, a fi d'evitar el risc d'abocament al sòl i minimitzant el risc de contaminació d'aqüífers (zona de vulnerabilitat mitjana). En les zones on puguen produir-se abocaments ocasionals d'hidrocarburs (zona de boxs i taller), el sòl estarà impermeabilitzat. La bassa de recollida de pluvials, situada en el centre de la parcel·la, estarà impermeabilitzada.  
El sistema de depuració de les aigües sanitàries consisteixen en una decantació-digestió amb llit biològic, decantació secundària i recirculació de llots a capçalera. L'EDAR, de tipus modular, s'instal·larà soterrada per a evitar l'emissió d'olors. Una segona bassa emmagatzemarà les aigües depurades, que es reutilitzaran per a reg, prèvia comprovació dels paràmetres de qualitat establerts en la normativa vigent. Es disposarà de sepiolita en les instal·lacions, per a remeiar qualsevol vessament accidental de fluids dels vehicles.  
  
S'ha realitzat un estudi acústic, a fi d'estimar els nivells sonors transmesos a l'entorn durant el funcionament de l'activitat. Com a resultat d'aquest estudi, s'incorporen al projecte diverses mesures preventives i correctores. En primer lloc, el disseny exterior de la parcel·la es modifica per a instal·lar una mota de terra en la zona nord-est i oest i complementàriament, sengles pantalles acústiques en la zona nord-oest i aquest. Així mateix, en els karts d'ús no infantil (en el circuit cross) i les motos de velocitat (en el circuit principal) s'implementarà un kit de fuga per a reducció del soroll. Amb les mesures descrites i en la situació més desfavorable (màxim nombre de vehicles circulant simultàniament pels quatre circuits i amb activitat en el pàrquing i en boxs/paddock), l'estudi acústic conclou el compliment dels valors establerts en la normativa per a ús terciari i residencial (disseminats més pròxims).  
  
En l'estudi s'identifiquen i caracteritzen els residus que seran generats per l'activitat, entre els quals es troben diversos de caràcter perillós, derivats de les tasques de manteniment i neteja de vehicles. S'acumularan temporalment en contenidors adequats. Es lliuraran a gestors autoritzats com cal.  
En fase d'abandó, es preveu tornar el sòl a les condicions d'ús i paisatge acords amb la classificació del sòl, desmuntant les instal·lacions, demolint les edificacions i paviment, netejant els elements subterranis de fàbrica, gestionant adequadament els residus de demolició i preparació del terreny per a la seua posada en cultiu.  
S'ha considerat una afectació positiva sobre el factor socioeconòmic, derivat de la creació d'ocupació i increment de l'activitat econòmica, en totes les fases del projecte.  
S'ha elaborat un programa de vigilància ambiental, que desenvolupa les actuacions que s'escometran amb caràcter previ a l'inici de les obres, durant aquestes, i en la fase de funcionament. En la fase d'execució, es proposa la realització de dues visites setmanals. En la de funcionament, es proposen una sèrie d'indicadors ambientals a controlar de forma anual. La realització d'aquestes tasques, es documentarà mitjançant l'emissió d'informes de seguiment i vigilància.  
Tal com es va considerar en la fase prèvia d'avaluació ambiental simplificada, l'impacte ambiental més difícil de valorar en la fase de projecte és la relacionada amb l'afectació acústica generada pel funcionament de l'activitat. Basant-se en l'adopció de mesures preventives específiques (execució de motes, instal·lació de pantalles i plantació de barrera vegetal i limitació del soroll de fuga dels vehicles) i a les conclusions de l'estudi acústic, es preveu el compliment dels nivells sonors establerts en la normativa vigent. No obstant això, només en la fase de funcionament serà possible verificar l'eficàcia d'aquestes mesures, mitjançant la preceptiva auditoria acústica, que es realitzarà a la posada en marxa de l'activitat, i en condicions representatives d'ús; i es repetirà amb la periodicitat establerta en la legislació. Es considera per tant l'actuació més rellevant del PVA.  
  
Consideracions jurídiques  
El projecte consisteix en la construcció d'un circuit o pista permanent de carreres i de proves per a vehicles motoritzats, per la qual cosa està inclòs en l'apartat a del grup 9 del annex II de la Llei 21/2013, de 9 de desembre. L'òrgan ambiental, cas per cas, pot decidir que el projecte se sotmeta a avaluació d'impacte ambiental ordinària, d'acord amb allò que s'ha indicat en l'article 7.1.c de la Llei 21/2013, de 9 de desembre, la qual cosa es determinarà mitjançant l'emissió de l'informe d'impacte ambiental. Per resolució del director general de Medi Natural i d'Avaluació Ambiental de data 5 d'octubre de 2015, es va emetre l'informe d'impacte ambiental, en el qual es va determinar que el projecte ha de sotmetre's a una avaluació d'impacte ambiental ordinària.  
  
El projecte ha observat el tràmit d'avaluació d'impacte ambiental ordinària establit en la secció 1a del capítol II del títol II de la Llei 21/2013 i en les altres disposicions que s'apliquen.  
L'article 13 Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule el que segueix:  
  
Resolució  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte de centre recreatiu, esportiu i d'oci per a la pràctica d'esports de motor Circuit de la Ribera, promogut per Car Track Events, SL, a Guadassuar (València), sempre que aquest es desenvolupe amb les previsions del projecte, el estudi d'impacte ambiental i la resta de documentació que hi ha en l'expedient, i amb les condicions següents:  
  
1. A la posada en marxa de l'activitat, es realitzarà una auditoria acústica en condicions representatives d'ús de les instal·lacions, d'acord amb el que estableix la normativa valenciana vigent en la matèria. Durant els primers 3 anys, es repetirà l'auditoria, almenys, una vegada a l'any, a fi de completar el pla de seguiment del funcionament de la instal·lació i obtenir dades ajustades a l'evolució de l'ús d'aquesta. Aquestes primeres auditories acústiques inclouran, entre altres punts de control, un situat en les proximitats del conjunt conegut com a casa Viciano. A partir del quart any, la periodicitat de l'auditoria acústica serà l'establerta en el Decret 266/2004, de 3 de desembre. S'incorporarà el resultat al programa de vigilància ambiental. En funció del resultat de les auditories acústiques, es valorarà la necessitat d'adoptar mesures correctores addicionals a les previstes en el projecte.  
  
2. L'ús de les aigües depurades requereix el compliment de les prescripcions establertes en el Reial Decret 1620/2007, de 7 de desembre. En aquest sentit, s'adoptaran les mesures de control de la qualitat d'aquestes aigües que hi figuren, i s'incorporarà el resultat al programa de vigilància ambiental.  
3. S'aplicaran les mesures de prevenció i control de la legionel·losi establides en el Reial Decret 865/2003, de 4 de juliol, en el sistema de reg per aspersió i la resta d'instal·lacions previstes en el seu àmbit d'aplicació.  
4. S'incorporarà al programa de vigilància i seguiment ambiental el control dels abocaments accidentals de fluids continguts en els vehicles (oli mineral, combustible, greixos, etc.) que es produïsquen en els circuits, en especial el de terra (cross), per a la seua immediata correcció a fi d'evitar la potencial contaminació del sòl.  
5. Les accions incloses en el programa de vigilància i seguiment ambiental hauran de documentar-se, als efectes d'acreditar l'adopció i execució de les mesures preventives i correctores propostes i la comprovació de la seua eficàcia.  
6. Qualsevol modificació o ampliació del projecte presentat haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
  
Segon  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici del que siguen procedents, si escau, en via administrativa i judicial davant de l'acte pel qual s'autoritza el projecte, d'acord amb el que disposa l'article 41.4 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 41.3 de la Llei 21/2013, de 9 de desembre.  
  
València, 12 de setembre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 24 d'octubre de 2016.- El director general de Medi Natural i d'Avaluació Ambiental: Antoni Marzo i Pastor.